Wes-Kaap: Varswaterhulpbron gevindFoto: Pixabay.com Die departement van minerale hulpbronne het Dinsdagaand bevestig dat hy ŉ varswaterhulpbron in Beaufort-Wes in die Wes-Kaap gevind het. Volgens die departement is die hulpbron deur die Raad vir Geowetenskap (CGS) ontdek, ŉ statutêre wetenskapsraad wat aan die minister van minerale hulpbronne, Mosebenzi Zwane, rapporteer, en ook navorsing doen oor die ontwikkeling van skaliegas. Die departement het gesê ŉ voorlopige ondersoek het vasgestel dat die water skoon genoeg is om te drink en ook vir ander huishoudelike gebruike. Zwane het gesê dié “broodnodige waterhulpbron” kan moontlik groot verligting bring vir die droogtegeteisterde Beaufort-Wes. Hy het gesê dat ŉ span van die Raad vir Geowetenskap die geologiese kartering, die geofisiese opname en die hidrogeologiese monitering voltooi het. Studies is ook reeds voltooi om te ondersoek hoe die waterhulpbron beskerm kan word. Die departement is in die proses om vyf boorgate te skep sodat die water op dié dorp gebruik kan word. “Die navorsing sal in fases gedoen word om die moontlike impak op die omgewing te verminder. Die boorgate sal mettertyd amptelik aan die munisipaliteit oorhandig word om te verseker dat die mense van Beaufort-Wes en nabygeleë gemeenskappe toegang tot water het,” het die departement gesê.